CELEX: 32015D0744
Language: bg
Date: 2015-05-08 00:00:00
Title: Решение за изпълнение (ЕС) 2015/744 на Комисията от 8 май 2015 година за разрешаване на временна мярка, предприета от Нидерландия в съответствие с член 52 от Регламент (ЕО) № 1272/2008 на Европейския парламент и на Съвета, по отношение на допълнителни изисквания за опаковане и етикетиране на електронни цигари, съдържащи никотин, и на контейнери за многократно пълнене (Текст от значение за ЕИП)

9.5.2015   
            
            
               BG
            
            
               Официален вестник на Европейския съюз
            
            
               L 118/8
            
         РЕШЕНИЕ ЗА ИЗПЪЛНЕНИЕ (ЕС) 2015/744 НА КОМИСИЯТА
   от 8 май 2015 година
   за разрешаване на временна мярка, предприета от Нидерландия в съответствие с член 52 от Регламент (ЕО) № 1272/2008 на Европейския парламент и на Съвета, по отношение на допълнителни изисквания за опаковане и етикетиране на електронни цигари, съдържащи никотин, и на контейнери за многократно пълнене
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 52 от него,
   като има предвид, че:
   
               (1)
            
            
               На 10 март 2015 г. Нидерландия уведоми Комисията в съответствие с член 52, параграф 1 от Регламент (ЕО) № 1272/2008, че има разумни основания да счита, че макар да отговарят на изискванията на същия регламент, електронните цигари, съдържащи никотин, и контейнерите за многократно пълнене представляват сериозен риск за човешкото здраве поради причини, свързани с етикетирането и опаковането. На 24 ноември 2014 г. Нидерландия прие временна мярка за нормативната уредба по отношение на електронните цигари. Тази мярка бе публикувана в официалния вестник на Кралство Нидерландия на 28 ноември 2014 г. (наричана по-долу „декретът“) (2). Нидерландия информира за декрета другите държави членки и Европейската агенция по химикали на 12 март 2015 г.
            
         
               (2)
            
            
               Съгласно член 4, параграф 1 от декрета съдържащите никотин електронни цигари и техните контейнери за многократно пълнене трябва да бъдат обезопасени спрямо деца, а в член 4, параграф 2 се предвижда, че контейнерите за многократно пълнене трябва да са защитени срещу отваряне от деца, макар че това не се изисква от Регламент (ЕО) № 1272/2008. В този контекст следва да се отбележи, че за целите на Регламент (ЕО) № 1272/2008 електронните цигари може да се разглеждат като смес в контейнер. С условието както електронните цигари, така и предназначените за тях контейнери за многократно пълнене да са защитени срещу отваряне от деца, независимо от пределно допустимата концентрация на никотин в сместа, декретът налага допълнителни изисквания, които надхвърлят разпоредбите на Регламент (ЕО) № 1272/2008. Съгласно член 7, параграф 2 от декрета опаковката и всякаква външна опаковка трябва да съдържа препоръка продуктът да се съхранява извън обсега на деца, макар че тази препоръка не е задължителна въз основа на Регламент (ЕО) № 1272/2008. Следователно декретът надхвърля задълженията за етикетиране по Регламент (ЕО) № 1272/2008. По тези причини допълнителните изисквания, предвидени в член 4, параграфи 1 и 2 и член 7, параграф 2 от декрета, е възможно да възпрепятстват пускането на пазара в Нидерландия на продукти, които съответстват на приложимите правила по Регламент (ЕО) № 1272/2008.
            
         
               (3)
            
            
               Нидерландия представи основателни причини за позицията си, че електронните цигари, съдържащи никотин, и контейнерите за многократно пълнене представляват сериозен риск за здравето на човека. Докато през първата половина на 2013 г. са отбелязани само 2 случая на отравяне, този брой нарасна през втората половина на годината на общо 33 съобщени случая за 2013 г., а през 2014 г. — на 43. През 2013 г. в 27 случая смесите са били погълнати през устата, включително от 8 деца на възраст между 0 и 4 години. Мерките за етикетиране и опаковане съгласно декрета са от такова естество, че могат да предотвратят достъпа на деца до тези смеси и следователно са подходящи за намаляване на риска за здравето на децата.
            
         
               (4)
            
            
               Разпоредбите на декрета отразяват разпоредбите на член 20 от Директива 2014/40/ЕС на Европейския парламент и на Съвета (3). Държавите членки трябва да въведат до 20 май 2016 г. в сила законовите, подзаконовите и административните разпоредби, необходими, за да се съобразят с посочената директива.
            
         
               (5)
            
            
               Декретът представлява временна мярка, чието прилагане може да продължи, докато станат приложими мерките, приети от Нидерландия за транспониране в нидерландското национално законодателство на Директива 2014/40/ЕС. Поради това прилагането на временната мярка следва да бъде разрешено до 19 май 2016 г.
            
         
               (6)
            
            
               С оглед на спазването от Комисията на 60-дневния срок за вземане на решение, предвиден в член 52, параграф 2 от Регламент (ЕО) № 1272/2008, настоящото решение следва да влезе в сила в деня на публикуването му.
            
         
               (7)
            
            
               Мерките, предвидени в настоящото решение, са в съответствие със становището на комитета, учреден по силата на член 133 от Регламент (ЕО) № 1907/2006 на Европейския парламент и на Съвета (4),
            
         ПРИЕ НАСТОЯЩОТО РЕШЕНИЕ:
   Член 1
   Временната мярка, предвидена в член 4, параграфи 1 и 2 и член 7, параграф 2 от декрета от 24 ноември 2014 г. за нормативната уредба по отношение на електронните цигари, за която Нидерландия нотифицира Комисията на 10 март 2015 г., се разрешава до 19 май 2016 г.
   Член 2
   Настоящото решение влиза в сила в деня на публикуването му в Официален вестник на Европейския съюз.
   
      Съставено в Брюксел на 8 май 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 353, 31.12.2008 г., стр. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28 ноември 2014 г., № 456, стр. 1.
   
      (3)  Директива 2014/40/ЕС на Европейския парламент и на Съвета от 3 април 2014 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (ОВ L 127, 29.4.2014 г., стр. 1).
   
      (4)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).